မြန်မာနိုင်ငံတွင်_ချီးမြှင့်သော_အဆောင်အယောင်၊_ဘွဲ့၊_တံဆိပ်များ
ရဲသီဟတံဆိပ်၊ ရဲဗလတံဆိပ်၊ ရဲကျော်စွာတံဆိပ်၊ ရဲကျော်သူ တံဆိပ်
အခြားဆုတံဆိပ်များနှင့် ချီးမြှင့်ငွေများ စစ်မှုထမ်းကောင်းတံဆိပ် အပ်နှင်းခြင်းခံရသော ပုဂ္ဂိုလ် များ၏ အမည်စာရင်းကို အမိန့်ကြော်ငြာစာ အမှတ် ၄/၈၄ တွင်လည်းကောင်း၊ ပြည်သူ့ဝန်ထမ်းကောင်းတံဆိပ်အပ်နှင်းခြင်း ခံရသည့် ပုဂ္ဂိုလ်များ၏ အမည်စာရင်းကို အမိန့်ကြော်ငြာစာ အမှတ် ၅/၈၄ တွင်လည်းကောင်း၊ ပြည်သူ့ဝန်ထမ်းတံဆိပ်၊ ငြိမ်ဝမ်ပိပြားရေးနှင့် တရားဥပဒေ စိုးမိုးရေးတံဆိပ်များ အပ်နှင်း ခြင်းခံရသည့် ပုဂ္ဂိုလ်များ၏ အမည်စာရင်းကို အမိန့် ကြော်ငြာစာ အမှတ် ၆/၈၄ တွင် လည်းကောင်း၊ နိုင်ငံတော် ရဲမှုထမ်းတံဆိပ် အပ်နှင်းခြင်းခံရသည့် ပုဂ္ဂိုလ်များ၏ အမည် စာရင်းကို အမိန့်ကြော်ငြာစာ အမှတ် ၇/၈၄ တွင်လည်းကောင်း ဖော်ပြထားသည်။ ထို့ပြင် မြန်မာနိုင်ငံလွတ်လပ်ရေးအတွက် ကိုယ်ကျိုးစွန့် အနစ်နာခံ ဆောင်ရွက်ခဲ့ကြသည့် ပုဂ္ဂိုလ်များအနက်မှ ဆရာစံ ခေါင်းဆောင်သော တောင်သူလယ်သမား တော်လှန်ရေးတွင် ပါဝင်ဆောင်ရွက်ခဲ့ကြပြီး ထောင်ဒဏ်အပြစ်ကျခံခဲ့ကြရသူများ၊ တို့ဗမာအစည်းအရုံးမြို့နယ်နှင့် အထက်အဆင့်များတွင် အမှု ဆောင်အဖြစ် တာဝန်ယူ ဆောင်ရွက်ခဲ့ကြပြီး ထောင်ဒဏ်ကျခံခဲ့ ကြရသူများနှင့် အလားတူ လွတ်လပ်ရေးကြိုးပမ်း ဆောင်ရွက် ရာတွင် ကိုယ်ကျိုးစွန့် အနစ်နာခံခဲ့သူများ ဖြစ်ကြသည့် ပုဂ္ဂိုလ် ၁၂ ဦးတို့အား ထိုက်သင့်သည့် ဆုငွေချီးမြှင့်ထိုက်သည့် အားလျော်စွာ တစ်ဦးလျှင် တစ်လုံးတစ်ခဲတည်း ချီးမြှင့်ငွေ ကျပ်တစ်သောင်းတိတိနှင့် လစဉ်ချီးမြှင့်ငွေ ကျပ်နှစ်ရာတိတိကို ခံစားခွင့်ပြုခဲ့သည်။ ထိုပုဂ္ဂိုလ်များ၏အမည်များကို ဝန်ကြီး အဖွဲ့၏ အမိန့်ကြော်ငြာစာ အမှတ် ၁/၈၄ တွင် ဖော်ပြ ထားသည်။ ဂုဏ်ထူးဆောင်ဘွဲ့များ၊ ဂုဏ်ထူးဆောင်တံဆိပ်များချီးမြှင့် အပ်နှင်းခြင်း အခမ်းအနားကို ၁၉၈၄ ခုနှစ်၊ ဧပြီလ ၇ ရက်နေ့ (စနေနေ့) နံနက်တွင် ရန်ကုန်မြို့၊ အလုံလမ်း၊ နိုင်ငံတော် သမ္မတအိမ်တော်ဝင်းအတွင်းရှိ ဗဟိုအစည်းအဝေးခန်းမတွင် ကျင်းပသည်။ အခမ်းအနားသို့ မြန်မာ့ဆိုရှယ်လစ် လမ်းစဉ်ပါတီ ဗဟို အလုပ်အမှုဆောင်ကော်မတီဝင်များ၊ နိုင်ငံတော်ကောင်စီဝင်များ၊ ဗဟိုအာဏာပိုင် အဖွဲ့အစည်းများမှ ပုဂ္ဂိုလ်များနှင့် အခြား တာဝန်ရှိ ပုဂ္ဂိုလ်များ၊ ဖိတ်ကြားထားသော ဧည့်သည်တော်များ တက်ရောက်ကြသည်။ အခမ်းအနားတွင် ပြည်ထဲရေးနှင့် သာသနာရေးဝန်ကြီးဌာန ဒုတိယဝန်ကြီး ဗိုလ်မှူးကြီး ခင်မောင်ဝင်းက အခမ်းအနားမှူး အဖြစ် ဆောင်ရွက်ပြီး ချီးမြှင့်အပ်နှင်းမည့် ဂုဏ်ထူးဆောင် ဘွဲ့များ၊ ဂုဏ်ထူးဆောင် ဘွဲ့တံဆိပ်များနှင့် စပ်လျဉ်း၍ ရှင်းလင်းတင်ပြသည်။ ထို့နောက် နိုင်ငံတော်သမ္မတကြီး ဦးစန်းယုက သီဟသူရဘွဲ့နှင့် သူရဘွဲ့တို့၏ အဆောင်အယောင် တံဆိပ်များကို သက်ဆိုင်ရာ ပုဂ္ဂိုလ်များအား ကိုယ်တိုင် အပ်နှင်းသည်။ သီဟသူရဘွဲ့ရရှိသူ ပုဂ္ဂိုလ်နှစ်ဦးရှိရာ နှစ်ဦးစလုံးပင် နိုင်ငံတော်အတွက် အသက်ပေးလှူသွားပြီးသူများ ဖြစ်သဖြင့် ၎င်းတို့၏ကိုယ်စား သားဖြစ်သူနှင့် ဇနီးဖြစ်သူတို့က အသီးသီး လက်ခံယူကြသည်။ ၁၉၅၂ ခုနှစ်တွင် သီဟသူရဘွဲ့ ချီးမြှင့်ခြင်းခံရသော ဦးထွန်းမှင်(ကျဆုံး) ကိုယ်စား သားဖြစ်သူက လည်းကောင်း၊ ၁၉၈၃ ခုနှစ်တွင် သီဟသူရဘွဲ့ ချီးမြှင့်ခြင်းခံရသော အမှတ် (၇၆)ခြေလျင်တပ်ရင်းမှ ကြည်း ၉၆၈၅ ဗိုလ်မှူးအုန်းမောင် (ကျဆုံး)ကိုယ်စား ဇနီးဖြစ်သူကလည်းကောင်း ဘွဲ့၊ တံဆိပ်များ လက်ခံယူကြသည်။ သူရဘွဲ့ရရှိသူ ၁၇ ဦးတွင် ခုနှစ်ဦးမှာ ကျဆုံးခဲ့ပြီး ဖြစ်၍ ၎င်းတို့ကိုယ်စား ၎င်းတို့၏ မိဘဖြစ်သူများနှင့် ဇနီး ဖြစ်သူ များက လက်ခံယူကြပြီး အသက်ထင်ရှားရှိသူ ၁ဝ ဦးတို့က ကိုယ်တိုင် လက်ခံယူကြသည်။ ၁၉၈၃ ခုနှစ်တွင် သူရဘွဲ့ရရှိသော ဗိုလ်မှူးလေးမောင်၊ ဗိုလ်ကြီးကြီးစိန်၊ ဗိုလ်ကြီး တင်မောင်ထူး၊ တပ်ကြပ်ကြီး တင်ငွေနှင့် တပ်ကြပ်တက်ထွန်းတို့သည်လည်းကောင်း၊ ၁၉၈၄ ခုနှစ်တွင် သူရဘွဲ့ရရှိသော ဗိုလ်မှူးစိုးအောင်၊ ဗိုလ်မှူးသန်းရွှေ၊ ဗိုလ်မြင့်ဦး၊ ဗိုလ်စန်းလွင်နှင့် ဗိုလ်တင်ဇော်ဝင်းတို့သည် လည်းကောင်း အခမ်းအနားသို့ တက်ရောက်၍ ဘွဲ့၊ တံဆိပ် ချီးမြှင့်ခြင်းကို ကိုယ်တိုင် လက်ခံယူခဲ့သည်။ ၁၉၈၃ ခုနှစ်တွင် သူရဘွဲ့ ရရှိခဲ့သော တပ်ကြပ်အုန်းငွေနှင့် တပ်ကြပ်မြင့်နောင်တို့သည် လည်းကောင်း၊ ၁၉၈၄ ခုနှစ်တွင် သူရဘွဲ့ရရှိခဲ့သော တပ်ကြပ်ကြီး လှသန်း၊ တပ်ကြပ်ကြီး မြဦး၊ တပ်သားသန်းထွေး၊ တပ်သားညွန့်ဟန်နှင့် တပ်သားသိန်းနိုင်တို့ သည် လည်းကောင်း ကျဆုံးပြီးဖြစ်၍ ၎င်းတို့၏ ကိုယ်စား ၎င်းတို့၏ မိဘဖြစ်သူများနှင့် ဇနီးဖြစ်သူများက ဘွဲ့ တံဆိပ် များကို လက်ခံယူကြသည်။ နိုင်ငံတော်သမ္မတကြီးသည် သီဟသူရဘွဲ့နှင့် သူရဘွဲ့တို့၏ အဆောင်အယောင်တံဆိပ်များကို သက်ဆိုင်သူ ပုဂ္ဂိုလ်များအား အပ်နှင်းပြီးနောက် ဆက်လက်၍ စွမ်းဆောင်မှုဆိုင်ရာ ဂုဏ်ထူး ဆောင်တံဆိပ် ချီးမြှင့်ခြင်းခံရသည့် ပုဂ္ဂိုလ်များအား မိမိ ကိုယ်စား ချီးမြှင့်အပ်နှင်းနိုင်ရန် ကချင်ပြည်နယ်၊ ပဲခူးတိုင်း၊ မန္တလေးတိုင်း၊ ရန်ကုန်တိုင်း၊ ရှမ်းပြည်နယ်နှင့် ဧရာဝတီတိုင်း တို့မှ ပြည်နယ်နှင့်တိုင်း ပြည်သူ့ကောင်စီ ဥက္ကဋ္ဌ ခြောက်ဦး တို့ကို တာဝန်အပ်နှင်းခဲ့သည်။